陪郡守遊西湖泛舟曲水分韻得會字
作者：蘇過
朝代：宋

paragraphs: 謝公志東山，杖屨未冠蓋。
興成江湖遊，意落軒冕外。
陰陰聳百木，瀏瀏鳴溪瀨。
拏舟破菰荷，尋徑穿蕭艾。
新亭水心見，倒影飛虹背。
青山忽入坐，境與今意會。
公詩如干將，游刃天宇大。
西湖真小鮮，殊未供刀鱠。
雲煙日相劘，媚嫵分晴靄。
妙語瀉瓊瑰，化工應有待。